A4-0238/96

Päätöslauselma komission tiedonannosta neuvostolle ja Euroopan parlamentille vesiperäisten alueiden järkiperäisestä käytöstä ja suojelusta (KOM(95)0189 - C4- 0224/95)

Euroopan parlamentti, joka

- ottaa huomioon komission tiedonannon neuvostolle ja Euroopan parlamentille vesiperäisten alueiden järkiperäisestä käytöstä ja suojelusta (KOM(95)0189 - C4-0224/95),

- ottaa huomioon perustamissopimuksen 130 r, 130 s ja 130 t artiklan ja erityisesti niiden sisältämät luonnonvarojen harkitun ja järkevän käytön periaatteen, ennalta varautumisen periaatteen sekä ennalta ehkäisevien toimien periaatteen,

- ottaa huomioon ympäristön viidennen toimintaohjelman,

- ottaa huomioon yhteisön Agenda 21:n täytäntöönpanoa koskevat sitoumukset,

- ottaa huomioon vesiperäisiä alueita koskevat kansainväliset yleissopimukset, joiden sopimuspuoli yhteisö on,

- ottaa huomioon ympäristöneuvoston 4. maaliskuuta 1996 tekemät päätelmät,

- ottaa huomioon komission tiedonannon neuvostolle, Euroopan parlamentille, talous- ja sosiaalikomitealle sekä alueiden komitealle yhteenkuuluvuuspolitiikasta ja ympäristöstä (KOM(95)0509),

- ottaa huomioon neuvoston 25. helmikuuta 1992 antaman päätöslauselman rannikkoalueiden yhdennettyä hallintoa koskevasta yhteisön yleisstrategiasta,

- ottaa huomioon Bjerregaardin ja Wulf-Mathiesin yhdessä Boninon kanssa antaman tiedonantoluonnoksen komissiolle tiedonantoluonnoksesta neuvostolle ja Euroopan parlamentille yhdennetystä rannikkoalueiden maankäytön suunnittelusta XI/557/95,

- ottaa huomioon komission 'Eurooppa 2000' tiedonannon neuvostolle ja Euroopan parlamentille (KOM(94)0354),

- ottaa huomioon puheenjohtamaa Saksan johtopäätökset aluesuunnitteluneuvoston 21. - 22. syyskuuta 1994 pitämän epävirallisen 'Euroopan maankäytön kehitysnäkymät' kokouksen jälkeen,

- ottaa huomioon 1. huhtikuuta 1992 antamansa päätöslauselman laivojen öljyvuotojen aiheuttamista ympäristövahingoista ((EYVL C 284, 2.1.1992, s. 80)) ja 27. maaliskuuta 1996 antamansa päätöslauselman 'Sea Empress' -katastrofista ((EYVL C 117, 22.4.1996, s. 18)),

- ottaa huomioon ympäristöneuvoston 20. - 22. kesäkuuta 1995 Sevillassa pitämän epävirallisen kokouksen päätelmät veden ekologisesta laadusta,

- ottaa huomioon liikenneneuvoston 8. kesäkuuta 1993 antaman päätöslauselman, ympäristöneuvoston 28. - 29. kesäkuuta 1993 tekemät päätelmät ja yhdistetyn ympäristö- ja laivausneuvoston 24. maaliskuuta 1994 tekemät päätelmät erityistä ekologista arvoa omaavien merialueiden puhdistamisesta, joilla on kiellettävä öljytuotteita tai muita vaarallisia tuotteita kuljettavien tankkereiden liikennöinti,

- ottaa huomioon 10. heinäkuuta 1987 antamansa päätöslauselman viljeltyjen ja vesiperäisten alueiden eroosiosta Euroopan yhteisössä (( EYVL C 246, 14.9.1987, s.124)),

- ottaa huomioon ympäristö-, terveys- ja kuluttajansuojavaliokunnan mietinnön ja maataloutta sekä maaseudun kehittämistä käsittelevän valiokunnan, liikenne- ja matkailuvaliokunnan ja kalatalousvaliokunnan lausunnot (A4-0238/96),

A. ottaa huomioon Euroopan unionin velvoitteet suojella vesiperäisiä alueita, sillä se on sopimuspuolena Bonnin yleissopimuksessa vuodelta 1979 muuttavien luonnonvaraisten eläinten suojelemisesta, Bernin yleissopimuksessa vuodelta 1979 luonnonvaraisen kasviston ja eläimistön sekä niiden elinympäristön suojelusta, Geneven pöytäkirjassa vuodelta 1982 erityisistä luonnonsuojelualueista Välimeren alueella, Helsingissä 17. maaliskuuta 1992 tehdyssä yleissopimuksessa rajat ylittävien vesiväylien ja kansainvälisten järvien suojelusta ja Espoossa 25. maaliskuuta 1991 tehdyssä yleissopimuksessa, joka velvoittaa tekemän ympäristövaikutusten arvioinnin kaikkien huomattavien pato- ja pohjavedenottohankkeiden yhteydessä,

B. ottaa huomioon direktiivin 79/409/ETY luonnonvaraisista linnuista,

a) ottaa huomioon direktiivin 92/43/ETY luonnontilassa ja osittain luonnontilassa olevien elinympäristöjen suojelemisesta, minkä perusteella luodaan Euroopan laajuinen elinympäristöverkosto 'Natura 2000',

b) ottaa huomioon direktiivin 91/271/ETY yhdyskuntajätevesien käsittelystä,

c) ottaa huomioon direktiivin 91/676/ETY vesien suojelemisesta maataloudesta peräisin olevien nitraattien aiheuttamalta pilaantumiselta,

d) ottaa huomioon direktiivin 85/337/ETY tiettyjen julkisten ja yksityisten hankkeiden ympäristövaikutusten arvioinnista,

C. ottaa huomioon perustamissopimuksen 130 p artiklan sekä ympäristön viidennen toimintaohjelman 'Kohti kestävää kehitystä',

D. ottaa huomioon asetuksen (ETY) 3907/91 luonnonsuojelusta (ACNAT),

a) ottaa huomioon asetuksen (ETY) 1973/92 ympäristörahoitusvälineen (LIFE) luomisesta,

b) ottaa huomioon asetuksen (ETY) 2080/92 metsätoimenpiteille myönnettävästä tuesta maataloudessa,

c) ottaa huomioon asetuksen (ETY) 2085/93 Euroopan maatalouden ohjaus- ja takuurahaston täytäntöönpanosta,

d) ottaa huomioon asetuksen (ETY) 2078/92 maatalous- ympäristönsuojelullisista toimenpiteistä,

e) ottaa huomioon asetuksen (ETY) 2081/93 rakennerahastoista,

f) ottaa huomioon asetuksen (ETY) 1164/94 koheesiorahastosta,

E. ottaa huomioon ACNAT-ohjelman osana toteutettavat MedWet-toimet Välimeren alueen vesiperäisten alueiden hyväksi,

a) ottaa huomioon OECD:n tutkimuksen 'Market and Government Failures in Environmental Management' vuodelta 1993,

b) ottaa huomioon Maailman luonnonsäätiön Kreikan osaston tutkimuksen 'A Strategy for the Protection of Freshwater Ecosystems in Southern Europe',

c) ottaa huomioon STOAn (PO IV) tutkimuksen 'EU:n vedenlaatupolitiikan arviointi' vuodelta 1995,

F. a) tiedostaa vesiperäisten alueiden tehtävät, joita ovat luonnon monimuotoisuuden kannalta muun muassa veden kiertokulun sääntely ja tulvien rajoittaminen, veden laadun parantaminen, pohjaveden tason palauttaminen, rannikkoalueiden suojaaminen eroosiolta ja hiilidioksidin sitominen,

b) korostaa vesiperäisten alueiden taloudellista merkitystä uusiutuvien luonnonvarojen lähteille, (eko)turismille ja laidunmaana ja vesivarastona sekä lisäksi monet taloudellisesti hyödynnettävät kala-, simpukka- ja äyriäislajit viettävät niillä ainakin osan elinkaarestaan,

c) korostaa vesiperäisten alueiden merkitystä luonnonvaraisille linnuille pysähtymis- ja poikimisalueina,

d) tunnustaa, että vesiperäiset alueet muodostavat osan ihmiskunnan kulttuuri- ja luontoperintöä,

e) ottaa huomioon, että vesiperäisten alueiden tehtävät ja arvot ovat riippuvaisia siitä hydrologisesta ja ekologisesta verkostosta, johon vesiperäiset alueet kuuluvat,

f) ottaa huomioon, että yhdennetty jokialuelähestymistapa on välttämätön, koska vesiperäisiin alueisiin puuttumisella on seurauksia muualla sijaitseviin jokialueisiin ja päin vastoin,

G. huolissaan Euroopan ja koko maailman vesiperäisten alueiden jatkuvasta tuhoutumisesta ja huononemisesta,

a) tunnustaa, että vesiperäisten alueiden jatkuva tuhoutuminen ja huononeminen aiheutuu taloudellisista paineista, yhteensovittamattomasta hallinnollisesta ja lainsäädännöllisestä interventiosta ja suuren yleisön ja päättäjien vesiperäisten alueiden tehtäviä ja arvoa koskevan tietoisuuden alhaisesta tasosta,

b) kiinnittää huomiota siihen, että EU ei ole onnistunut rekisteröimään ja arvioimaan vesiperäisiä alueita yhdenmukaisen järjestelmän avulla,

H. toivoo voivansa osallistua olemassa olevien vesiperäisten alueiden suojeluun ja vaurioituneiden alueiden saattamiseen ennalleen,

I. uskoo, että vesiperäisten alueiden 'järkiperäinen' käyttö sellaisena kuin se on määritelty Ramsarin yleissopimuksessa ja esitetty komission tiedonannossa vesiperäisten alueiden järkiperäisestä käytöstä ja suojelusta on täysin yhdenmukainen yhteisön kestävän kehityksen periaatteen kanssa ja täten se voi toimia yhteisön tämän alan politiikan ja strategian kehittämisen perustana,

J. katsoo, että vesiperäisten alueiden järkiperäistä käyttöä ja suojelua koskeva strategia tarjoaa muun muassa välineen 'Natura 2000' -verkoston luomiseksi ja sen johdonmukaisuuden varmistamiseksi ja EU:lle mahdollisuuden niiden kansainvälisten ympäristöalan yleissopimusten velvoitteiden täyttämiseksi, joihin se ja sen jäsenvaltiot ovat liittyneet,

K. huomauttaa, että kauempanakin sijaitsevilla vedenkeruualueilla suoritettavat toimet vaikuttavat vesiperäisiin alueisiin,

L. korostaa, että vesiperäisten alueiden järkiperäisen käytön ja suojelun perustana on vesivarojen asianmukainen hallinnointi ja taloudellinen käyttö siten, että sitä on saatavilla oikeassa mittasuhteessa ja oikean laatuisena kotimaisten sosio-ekonomisten tarpeiden ja vesiperäisten alueiden ja muiden ekosysteemien tarpeiden mukaisesti läpi vuoden,

M. tunnustaa tarpeen sisällyttää vesiperäisten alueiden strategia osaksi yleistä alueellista suunnittelustrategiaa (maankäytön kehittäminen), jotta se voidaan yhdentää täysipainoisesti osaksi muita politiikkoja, joilla on vaikutusta maankäyttöön ja maan käyttöönottoon liittyviin päätöksiin ja jotta estetään toistuvat ristiriidat EU:n ja jäsenvaltioiden eri kehitysaloitteiden ja yhteisön ympäristötavoitteiden välillä,

a) ja korostaa rakennerahastojen, koheesiorahaston, EIP:n ja Keski- ja Itä- Euroopan maissa, IVY-maissa ja kehitysmaissa hankkeita rahoittavien ohjelmien, kuten INTERREG, TACIS ja PHARE, toimien erityistä merkitystä ja uskoo, että menneisyydessä tehtyjä virheitä on vältettävä,

b) on huolissaan asetuksen (ETY) 2080/92 osana toteutettavasta vesiperäisten alueiden metsänistutuksesta,

N. huomauttaa, että yhteisön tukea vesiperäisten alueiden järkiperäiseen käyttöön ja suojeluun tähtääville toimenpiteille EU:ssa ja kolmansissa maissa on lisättävä ja korostaa koheesiorahaston erityistä asemaa laajamittaisten vaurioituneiden vesiperäisten alueiden ennalleensaattamisen tukemisessa,

O. pyytää kansainvälisen yhteistyön lisäämistä kehitysmaiden ja Keski- ja Itä- Euroopan maiden kanssa EU:n laajentumista silmällä pitäen, jotta myös ne voisivat täyttää ympäristönsuojelulliset vaatimukset, ja IVY- ja AKT- maiden kanssa, jotta myös näillä alueilla edistettäisiin vesiperäisten alueiden järkiperäistä käyttöä ja suojelua,

1. Pyytää komissiota ja jäsenvaltioita antamaan käyttöön ylimääräisiä varoja vesiperäisten alueiden suojelulle ja hoidolle sekä yhdentämään vesiperäisten alueiden hoidon ja suojelun asianomaisiin politiikan alueisiin, kuten kalastukseen, liikenteeseen, maatalouteen, aluepolitiikkaan ja kehitysyhteistyöhön sekä matkailuun ja virkistykseen;

2. Pyytää komissiota tekemään ehdotuksen todelliseksi yhteisön politiikaksi vesiperäisten alueiden osalta, jotka on määriteltävä ja joille on myönnettävä erityinen asema kestävän hallinnan yleisen politiikan yhteydessä;

3. Katsoo, että EU:n toistaiseksi toteuttamat toimet vesiperäisten alueiden suojaamiseksi ja säilyttämiseksi ovat olleet riittämättömiä estämään niiden jatkuvat tuhoutuminen ja huononeminen;

4. Panee tyytyväisenä merkille, että vesiperäiset alueet tunnustetaan osaksi kulttuuri- ja luontoperintöä, ja että niiden ekologinen arvo ja niiden tehtävien arvo ihmiskunnalle ja ympäristölle tunnustetaan, ja suosittelee, että EU liittyy Ramsarin yleissopimukseen luomalla 'vesiperäiset euroalueet' rajojensa sisäpuolelle;

5. Pyytää komissiota luetteloimaan ja arvioimaan kaikki Euroopan vesiperäiset alueet ja kartoittamaan elinpaikat yhdenmukaisen järjestelmän avulla. Tällainen inventaario ja tietopankin luominen ovat edellytyksiä vesiperäisten alueiden järkiperäisen käytön tarkkailulle ja 'Natura 2000' -hankkeen osana luotavalle tiheälle vesiperäisten alueiden yhteenliitetylle verkostolle. Tämäntyyppinen järjestelmä on jo kehitetty ja otettu käyttöön osana ympäristöstrategian Välimeren alueen vesiperäisille alueille luovaa yhteisön MedWet-suunnitelmaa. Järjestelmää voidaan pitää lähtökohtana luotaessa koko Euroopan mantereella sovellettavaa johdonmukaista järjestelmää. Komission on tarjottava teknistä ja taloudellista tukea seuraavien neljän vuoden kuluessa toteutettavalle vesiperäisten alueiden inventoinnille;

6. Pyytää jäsenvaltioita luokittelemaan kaikki vesiperäiset alueet, jotka toteuttavat Ramsarin yleissopimuksen kansainvälisesti merkittäville vesiperäisille alueille asettamat kriteerit;

7. Pyytää komissiota kohtelemaan luonnontilassa olevia vesiperäisiä alueita, ja erityisesti Ramsarin yleissopimuksen määritelmää kansainvälisesti merkittävistä vesiperäisistä alueista ja 'erityisistä luonnonsuojelualueista' vastaavia alueita, jotka on automaattisesti sisällytetty 'Natura 2000' -verkostoon, velvoitteiden mukaisesti, jotka sisältyvät elinympäristödirektiivin 6 artiklaan, luonnonvaraista linnuista annettuun direktiiviin, tai elinympäristödirektiivin 'erityisiin luonnonsuojelualueisiin', korvaamattomina ja estämään niiden tuhoamisen tai vaurioittamisen kaikissa tapauksissa, kuten yhteisön lainsäädäntö ja kansainvälinen oikeus sekä ennalta varautumisen periaate määrää. Osittain luonnontilassa olevien tai ihmisen tekemien vesiperäisten alueiden tuhoaminen tai vaurioittaminen on sallittavissa ainoastaan, jos kyseessä on tärkeä kansanterveyteen tai turvallisuuteen liittyvä yleinen etu tai jos muuta mahdollista vaihtoehtoa ei ole olemassa. Tällaisissa tapauksissa on määriteltävä ekologisia perusteita käyttäen ennalleensaatettavat tai luotavat vesiperäiset alueet, joilla korvataan menetetyt vesiperäiset alueet;

8. Uskoo, että on tehtävä tutkimustyötä, jonka perusteella voidaan myös hyväksyä toimenpiteitä, vesiperäisten alueiden eri tekijöiden määrittämiseksi ja niiden arvon määrälliseksi arvioimiksi, jotta mahdollistetaan hinta-asteikon soveltaminen vesiperäisten alueiden luonnonvaroihin, mikä heikentäisi markkinamekanismien epäsuotuisia vaikutuksia;

9. Uskoo, että vesiperäisten alueiden järkiperäisen käytön ja suojelun pääasiallisena ongelmana on vesivarojen jakamiseen liittyvä ristiriita, erityisesti maanviljelijöiden kanssa, ja veden saastuminen lannoitteiden ja hyönteismyrkkyjen käytön seurauksena. Ongelma pahenee jatkuvasti maatalouden, teollisuuden, matkailun ja kotitalouksien lisääntyneen veden kysynnän vuoksi, mikä synnyttää vedenpuutetta erityisesti EU:n eteläisissä maissa;

10. Pyytää näin ollen komissiota laatimaan EU:n vedensäästöohjelman, missä määrätään selkeät määrälliset tavoitteet, joilla varmistetaan sosio- ekonomisten tarpeiden pitkän aikavälin sekä vesiperäisten alueiden ja muiden ekosysteemien ekologisten tarpeiden tyydyttäminen läpi vuoden. Veden hinnat on myös määriteltävä niin, että ne vastaavat täysin tuotanto- ja käyttökustannuksia;

11. Pyytää komissiota hyväksymään toimenpiteitä, joilla suojellaan suurien tuhoutumispaineiden alaisina olevia rannikoiden vesiperäisiä alueita osana velvoitteitaan suojella ympäristön haavoittumiselle alttiita rannikkoalueita saastumiselta, mikä aiheutuu suurella todennäköisyydellä öljyä ja muita vaarallisia tuotteita kuljettavista tankkereista, ja katsoo, että on tutkittava mahdollisuutta luoda vyöhykkeitä, joilla tankkerien liikennöinti on kielletty;

12. Toistaa jälleen kerran pyyntönsä, että komissio antaisi mahdollisimman pian direktiivin rannikkoalueiden maankäytön suunnittelusta ja hoidosta viidennen toimintaohjelman ja 29. helmikuuta 1996 antamansa päätöslauselman mukaisesti ((EYVL C 78, 18.3.1996, s. 16));

13. Katsoo, että on ryhdyttävä toimenpiteisiin, joilla varmistetaan, että rakennerahastoja, EIP:iä ja kehitysmaiden ja Keski- ja Itä-Euroopan maiden hyväksi toteutettavia ohjelmia, kuten INTERREG-, TACIS- ja PHARE- ohjelmia, ei tästä lähtien käytetä vesiperäisiä alueita vahingoittavien hankkeiden rahoittamiseen.

14. Pyytää komissiota sisällyttämään ohjelmiinsa (PHARE ja TACIS) vesiperäisiä alueita käsittelevän osuuden ja ottamaan huomioon Windhoekissa pidetyssä XXII:ssa EU-AKT yhteiskokouksessa hyväksytyn päätöslauselman, jossa Euroopan maita ja AKT-maita kehotetaan yhteistoimintaan vesiperäisten alueiden osalta;

15. Katsoo, että komission tiedonanto neuvostolle ja Euroopan parlamentille vesiperäisten alueiden järkiperäisestä käytöstä ja suojelusta kattaa tämän alan tärkeimmät näkökohdat ja näin ollen se voi olla hyödyllinen perusta vesiperäisiä alueita koskevan yhteisön politiikan ja strategian kehittämiselle;

16. Katsoo, että tiedonannossa esitetty järkiperäisen käytön periaate vastaa täysin viidennen ympäristönsuojelun toimintasuunnitelman tavoitteena olevaa kestävän kehityksen periaatetta;

17. Yhtyy tiedonannon loppupäätelmään, jonka mukaan ainoastaan kattavalla ja johdonmukaisella vesiperäisiä alueita koskevalla yhteisön politiikalla voidaan varmistaa vesiperäisten alueiden järkiperäinen käyttö ja suojelu sekä EU:ssa että kansainvälisellä tasolla;

18. On sitä mieltä, että vesiperäisten alueiden edelleen katoaminen ja tuhoutuminen on estettävä;

19. Katsoo, että tuhoutuneet vesiperäiset alueet olisi saatettava ennalleen aina kun se on mahdollista;

20. Katsoo kuitenkin, että ennalleen saatetut tai keinotekoiset vesiperäiset alueet eivät yleensä vastaa luonnonmukaisia vesiperäisiä alueita ekologisen arvonsa tai tehtävänsä puolesta.

21. Katsoo, että vesiperäisten alueiden katoamiselle tai tuhoutumiselle on olemassa kolme perussyytä: yleisön ja päätöksentekijöiden huono tiedonsaanti, markkinavoimien puutteellinen toiminta ja virheellinen hallinnollinen toiminta sekä kansallisella että EU:n tasolla;

22. Pyytää tämän vuoksi komissiota tehostamaan pyrkimyksiään antaa yleisölle ja päätöksentekijöille tietoa vesiperäisten alueiden arvoa ja tehtävää koskevien viimeisimpiin tieteellisiin tutkimustuloksiin perustuvien päätösten hyväksymisestä. 'Vesiperäisten alueiden hoitajia' ja teknisiä asiantuntijoita, jotka kykenevät neuvomaan paikallisviranomaisia vesiperäisten alueiden järkiperäistä käyttöä ja suojelua koskevissa päätöksissä, on koulutettava EU:n tasolla. Näihin ammatteihin pääsemistä koskevat vähimmäisvaatimukset on myös asetettava yhteisön tasolla;

23. Katsoo, että vesiperäisten alueiden järkiperäiseen käyttöön ja suojeluun pyrkivän integroidun ja lopullisen lähestymistavan on katettava laajempi alue ja kaikki vesiperäiseen alueeseen mahdollisesti vaikuttava toiminta. Varsinainen eko-maantieteellinen yksikkö on valuma-alue, jossa vesiperäinen alue sijaitsee. Vesiperäisten alueiden järkiperäinen käyttö ja suojelu on sisällytettävä EU:n politiikkaan ja toimintaan;

24. Pyytää komissiota sisällyttämään rannikon vesiperäisten alueiden järkiperäistä käyttöä ja suojelua koskevan strategian rannikkoalueiden integroituun aluesuunnittelustrategiaan Bjerregaardin ja Wulf-Mathiesin komissiolle osoittamassa ja Boninon kanssa yhteistyössä tekemässä asiaa koskevassa tiedonantoluonnoksessa esitetyllä tavalla; katsoo, että vesiperäisten alueiden hoito on sisällytettävä erillisenä aiheena suunniteltuun 'esittelyohjelmaan', joka mahdollistaa yhteistyömallien kokeilun vesiperäisten alueiden hoitoon ja EU:n elinten väliseen vuoropuheluun tarvittavan tiedon keruuseen osallistuvien eri viranomaisten ja hallintotasojen välillä sellaisten perusteiden ja koneiston asettamiseksi, jotka mahdollistavat vesiperäisten alueiden järkiperäisen käytön ja suojelun sisällyttämisen kaikkiin muihin politiikkoihin ja erityisesti rakennerahastoihin. Luonnonvaraisista linnuista ja elinalueista annettujen direktiivien täytäntöönpanoa seuraavia ORNIS- ja Habitat- komiteoita vastaavan erityisen yhteensovittamisyksikön perustaminen on toteutettava huolellisesti;

25. Pyytää komissiota toteuttamaan toimenpiteitä myrkkyammusten käytön asteittaiseksi kieltämiseksi metsästyksessä määriteltynä aikana;

26. Pyytää komissiota toteuttamaan toimenpiteitä turpeen nostamisen lopettamiseksi alueilla, joilla se tuhoaa elinalueista annetun direktiivin ensisijaisiksi elinalueiksi määrittelemiä toimivia turvesoita. Tuontiturpeen alkuperä on tarkistettava sen varmistamiseksi, että turpeen nosto ei tuhoa toimivia turvesoita EU:ssa ja erityisesti Keski- ja Itä-Euroopan maissa;

27. Pyytää komissiota lopettamaan vesiperäisten alueiden kuten vesiniittyjen ja turvesoiden metsittämiseen tarkoitetun taloudellisen avun asetuksella (ETY) 2080/92, jota olisi tarkistettava siten, että se tukisi metsittämistä ainoastaan tuhoutuneilla maanviljelysalueilla ja edellyttäen, että metsittämisellä ei ole vahingollista vaikutusta lähistön vesiperäisten alueiden hydrologialle;

28. Katsoo, että EU:n sitoutumiin kansainvälisiin yleissopimuksiin perustuvan yhteisön ympäristölainsäädännön täytäntöönpanon seuranta kuuluu komission toimivaltaan (perustamissopimuksen 155 artikla), ja pyytää sitä ehdottamaan neuvostolle varojen antamista käyttöön sopimuksissa esitettyjen tavoitteiden saavuttamiseksi tarvittavien toimenpiteiden tukemiseksi;

29. Katsoo, että ympäristövaikutusten arvioinnista annettua direktiiviä 85/337/ETY olisi tarkistettava siten, että ympäristövaikutusten arviointi olisi pakollista kaikkien sellaisten vesialueilla toteutettavien hankkeiden, joilla saattaa olla vaikutuksia vesiperäiseen alueeseen, ja erityisesti kaikkien suurten patohankkeiden tai pohjaveden nostohankkeiden osalta Espoon yleissopimuksen mukaisesti; 'hyväksyttäviä' ympäristövaikutuksia koskevat perusteet on määriteltävä ekojärjestelmän kestokyvyn mukaisesti;

30. Katsoo, että toiminta valuma-alueen tasolla ja vesiperäisten alueiden järkiperäisen käytön ja suojelun kanssa ristiriidassa olevan toiminnan välttäminen edellyttävät ympäristövaikutusten 'strategista' arviointia, jonka olisi katettava yksittäisten hankkeiden lisäksi myös ohjelmat, suunnitelmat ja politiikat;

31. Katsoo, että olennaisten tavoitteiden saavuttaminen vesiperäisten alueiden osalta edellyttää nykyisen taloudellisen koneiston hyödyntämistä vesiperäisten alueiden järkiperäiseen käyttöön, suojeluun ja ennalleen saattamiseen liittyvien toimenpiteiden tukemiseksi, ja että tukea on myönnettävä sellaisille valtiosta riippumattomille järjestöille, jotka työskentelevät vesiperäisten alueiden suojelun, ennalleen saattamisen ja hoidon puolesta tai joilla on asiantuntemusta näillä alueilla;

32. Katsoo, että maataloutta ja ympäristöä koskeva asetus (ETY) N:o 2078/92 on mahdollisesti pääasiallinen väline ympäristövaatimusten sisällyttämiseksi yhteiseen maatalouspolitiikkaan, edellyttäen, että sen rahoitusta lisätään tuntuvasti;

33. Katsoo, että tukea on myönnettävä sekä perinteiselle ei-intensiiviselle toiminnalle, jossa käytetään mahdollisimman vähän lannoitteita ja tuholaismyrkkyjä, että erityisille perinteisille vesiperäisten alueiden tuotteille, että ojitusta on estettävä ja puskurivyöhykkeiden perustamista ja ennalleen saattamista vesiperäisten alueiden ja jokien ympärille on tuettava ympäristöasetuksen puitteissa;

34. Pyytää komissiota tukemaan perinteisiä kalastus- ja vesiviljelymuotoja vesiperäisillä alueilla, kalan kutemis- ja kasvatusalueiden suojelua ja luonnonvaraisten kalakantojen tutkimista ja luettelointia niiden hyödyntämiseksi kestävän kehityksen periaatteen mukaisesti;

35. Pyytää komissiota tarkistamaan asetusta Euroopan rahastosta siten, että se ei kannusta uusiin ojituksiin ja keinokastelutöihin;

36. Pyytää komissiota ja jäsenvaltioita ryhtymään tarpeellisiin institutionaalisiin toimenpiteisiin sekä EU:ssa että kansallisella ja alueellisella tasolla, jotta varmistetaan paikallisten elinten, valtiosta riippumattomien järjestöjen ja yleisön tehokas osallistuminen sellaisten päätösten tekemiseen, joilla on todennäköisesti vaikutuksia vesiperäisiin alueisiin. Valtiosta riippumattomien järjestöjen osallistuminen suunniteltuun yhteensovittamiselimeen ja luonnonvaraisia lintuja ja elinalueita käsitteleviin komiteoihin on käynnistettävä viralliselta pohjalta. Valtiosta riippumattomia järjestöjä on kannustettava antamaan komissiolle tietoja vesiperäisiä alueita uhkaavasta toiminnasta ja komission on tutkittava uudelleen valitusmenettelyjä niiden nopeuttamiseksi;

37. Pyytää komissiota tutkimaan mahdollisuutta laatia osana PESCA-ohjelmaa vesiperäisiä alueita koskeva osuus;

38. Kehottaa puhemiestä välittämään tämän päätöslauselman neuvostolle, komissiolle ja jäsenvaltioiden parlamenteille.